<classify> WATAHINIWA 91,442 wa shule na wa kujitegemea wamesajiliwa kufanya mtihani wa kidato cha sita ACSEE unaoanza leo nchini kote. Aidha, jumla ya shule za sekondari 731, vituo vya watahiniwa wa kujitegemea 229 na vyuo vya ualimu 90, zitatumika kufanyika mitihani hiyo.Akizungumza na waandishi wa habari jijini Dar es Salaam, Katibu Mkuu wa Baraza la Mitihani Tanzania NACTE, Dk Charles Msonde amesema watahiniwa wa shule waliosajiliwa ni 80,305 kati yao wanawake ni 46,224 sawa na asilimia 57.56 na wanawake ni 34,081 sawa na asilimia 42.44.Dk Msonde alisema watahiniwa wenye mahitaji maalumu ni 102 kati yao 67 ni wenye uoni hafifu, 16 wasioona, 18 wenye ulemavu wa kusikia na mlemavu wa akili. Mwaka 2018 idadi ya watahiniwa wa shule walikuwa 77,222 hivyo kuna ongezeko la watahiniwa 3,083 sawa na asilimia nne kwa mwaka 2019 ukilinganisha na mwaka jana, alisema Dk Msonde.Alieleza kuwa watahiniwa wa kujitegemea ni 11,117 ambao wanaume ni 7,190 sawa na asilimia 64.68 na wanawake ni 3,927 sawa na asilimia 35.32 huku watahiniwa wa kujitegemea wenye uoni hafifu ni 15 na kwamba waliosajiliwa mwaka jana ni 10,421.Kwa upande wa mtihani wa ualimu, Dk Msonde alisema jumla ya watahiniwa 12,540 wamesajiliwa kufanya mtihani wa kozi za ualimu na kati yao 7,594 ni ngazi ya stashahada na 4,946 ni wa ngazi ya cheti.Kati ya watahiniwa 7,594 wa stashahada waliosajiliwa 5,616 sawa na asilimia 74 ni wanaume na 1,979 sawa na asilimia 26 ni wanawake na kati ya watahiniwa 4,946 waliosajiliwa 2,795 sawa na asilimia 57 no wanaume na 2,151 sawa n asilimia 43 wanawake.Alieleza kuwa mwaka 2018 idadi ya watahiniwa wa ngazi ya ualimu waliosajiliwa walikuwa 7,422 hivyo kuna ongezeko la jumla ya watahiniwa 5,118 sawa na asilimia 41 kwa mwaka 2019 ukilinganisha na mwaka 2018.Dk Msonde alisema maandalizi kwa ajili ya mtihani hiyo imekamilika ikiwa in pamoja na kusambazwa kwa mtihani husika, vijitabu vya kujibia na nyaraka zote muhimu zinazohusu mtihani hiyo katika mikoa yote ya Tanzania Bara na Visiwani.Aidha, alitoa mwito kwa kamati za mtihani za mikoa na halmashauri, manispaa na majiji kuhakikisha kuwa taratibu zote za uendeshaji mitihani ya taiga zinazingatiwa ipasavyo.Alizitaka kamati hizo kuhakikisha kuwa mazingira ya vituo vya mitihani yapo salama, utulivu na kuzuia mianya yote inayoweza kusababisha kutokea kwa udanganyifu.Kamati zote zinaelekezwa kuhakikisha usalama wa vituo teule unaimarishwa na kwamba vituo hivyo vitumike kwa kuzingatia mwongozo uliotolewa na baraza. Tunatoa mwito kwa wasimamizi wote kufanya kazi yao kwa umakini na uadilifu wa hali ya juu, alifafanua.Kwa mujibu wa Dk Msonde, wasimamizi wanaelekezwa kufanya kazi yao kwa weledi na kwa kuzingatia kanuni za mitihani na miongozo waliyopewa.Hata hivyo, alisema wasimamizi wanapaswa kuhakikisha wanalinda haki za watahiniwa wenye mahitaji maalumu haki hizo ni pamoja na kuwapa mitihani yenye maandishi nukta nundu kwa watahiniwa wasioona na maandishi yaliyokuzwa kwa watahiniwa wenye uoni hafifu.  <topic>: KITAIFA 